**សេចក្តី​ថ្លែង​ការណ៍​អំពី​​ឧបទ្ទវ​ហេតុផ្ទុះ​អាវុធ​រវាង​ក្រុម​ឧទ្យានុរក្ស និង​ក្រុម​ប្រមាញ់​សត្វ​ព្រៃ​ខុស​ច្បាប់​**

ព្រះ​​រា​ជា​ណា​ចក្រ​កម្ពុជា រាជ​ធានី​ភ្នំ​ពេញ៖ អង្គ​ការ WWF-កម្ពុជា​ និង​មន្ទីរ​បរិស្ថាន​ខេត្ត​មណ្ឌល​គិរី សូម​ចូល​រួម​សម្តែង​សេចក្តី​ទុក្ខ​សោក​ចំពោះ​លោក​ ចេង ចន្ធី ​មន្ត្រី​ឧទ្យានុរក្ស​របស់​ក្រសួង​បរិស្ថាន ដែល​ត្រូវ​បាន​ក្រុម​ប្រមាញ់​សត្វ​ព្រៃ​ខុស​ច្បាប់​បាញ់​ប្រហារ​ ខណៈ​ដែល​លោក​កំពុង​ចុះ​ល្បាត​ពេល​យប់​ក្នុង​ដែន​ជម្រក​សត្វ​ព្រៃ​ស្រែ​ពក ក្នុង​ខេត្ត​មណ្ឌល​គិរី​ នៅ​ថ្ងៃ​ទី​២៩ ខែ​មករា ឆ្នាំ​២០១៩។

យើង​ទាំង​អស់​គ្នា​ពិត​ជា​មាន​ការ​រន្ធត់​ណាស់​ ដោយ​អំពើ​ហិង្សា​នៃ​បទ​ឧក្រិដ្ឋ​ ដែល​បាន​បង្ក​លើ​មន្ត្រី​អនុវត្ត​ច្បាប់​ដ៏​ក្លា​ហាន​របស់​យើង​ ដែលកំពុង​ចុះ​បំពេញ​ភារកិច្ច និង​បេស​កកម្ម​របស់​ពួក​គាត់។​ យើង​ទាំង​អស់​គ្នា​សូម​ជម្រុញ​ឱ្យ​អា​ជ្ញាធរ​មាន​សមត្ថកិច្ច​ចាត់​វិធាន​ការ​ចាំបាច់​ ដើម្បី​នាំ​ជន​ល្មើស​មក​ផ្តន្ទា​ទោស​តាម​ច្បាប់​។

ឧបទ្ទវ​ហេតុ​នេះ​បាន​កើត​ឡើង​នៅ​វេលា​ម៉ោង​ប្រហែល​ ៣.០០ ទៀបភ្លឺ​ ថ្ងៃ​អង្គារ ខណៈ​ដែល​ក្រុម​ឧទ្យានុរក្ស​ប្រាំ​មួយ​នាក់​ប្រដាប់​ដោយ​អាវុធ​បី​ដើម កំពុង​ចុះ​ល្បាត​ក្នុង​ព្រៃ​ដោយ​ធ្វើ​ដំណើរ​ដោយ​ជិះ​ម៉ូតូ​ចំនួន​បី​គ្រឿង​ ក៏​បាន​ប្រទះ​ឃើញ​ក្រុម​ប្រមាញ់​សត្វ​ព្រៃ​ខុស​ច្បាប់​មាន​គ្នា​ប្រាំ​មួយ​នាក់​។ បន្ទាប់​ពី​ផ្ទុះ​អាវុធ​មួយ​ប្រាវ​រួច​មក ឧទ្យានុរក្ស​ម្នាក់​ត្រូវ​បាន​គេ​ជន​ល្មើស​បាញ់​ចំ​ត្រ​គៀក​ខាង​ឆ្វេង​បណ្តាល​ឱ្យ​រង​របួស​។ បន្ទាប់​មក​​ ក្រុម​ឧទ្យានុរក្ស​បាន​សម្រេច​ចិត្ត​ដក​ថយ​ និង​នាំ​ជន​រង​គ្រោះ​មក​មន្ទីរ​ពេទ្យ​។ លោក​ ចេង​ ចន្ធី ដែល​ជាជន​រង​គ្រោះ​ កំពុងសម្រាក​ព្យា​បាល​នៅ​មន្ទីរ​ពេទ្យ​កាល់​ម៉ែត​ក្នុង​រាជ​ធានី​ភ្នំ​ពេញ ហើយ​សំណាង​ល្អ​គ្រាប់​កាំ​ភ្លើង​មិន​បាន​ធ្លាយ​ចូល​ដល់​ឆ្អឹង​របស់​គាត់​ទេ ហើយ​បើ​តាម​សេចក្តី​រាយ​ការណ៍​ គាត់​អាច​ចេញ​ពី​មន្ទីរ​ពេទ្យ​ក្នុង​រយៈ​ពេល​ ៤-៥ ថ្ងៃ​ក្រោយ​ ហើយ​គាត់​អាច​សម្រាក​ព្យាបាល​នៅ​ផ្ទះ​រយៈ​ពេល​ប្រហែល​មួយ​ខែ​ទៀត​ ទើប​របួស​បាន​ជា​សះ​ស្បើយ​។

នៅ​ទូ​ទាំង​ប្រទេស​កម្ពុជា​ ឧទ្យានុរក្ស​ការ​ពារ​សត្វ​ព្រៃ​ចុះ​ល្បាត​ក្នុង​តំបន់​ការ​ពារ​យ៉ាង​មុត​មាំ​ ដើម្បី​អភិរក្ស​កេរ្តិ៍​ដំណែល​ធម្ម​ជាតិ​ដ៏​មាន​តម្លៃ​ ប្រឆាំង​នឹង​ការ​បរបាញ់​សត្វ​ព្រៃ និង​កាប់​បំផ្លាញ​ព្រៃ​ឈើ​ខុស​ច្បាប់​។ ពួក​គាត់​ដឹង​យ៉ាង​ច្បាស់​ថា​ការ​ងារ​របស់​ពួក​គាត់​ប្រឈម​នឹង​គ្រោះ​ថ្នាក់​បែប​ណា ប៉ុន្តែ​ពួក​គាត់​មាន​ការ​ប្តេជ្ញា​ចិត្ត​យ៉ាង​ម៉ឺង​ម៉ាត់​ចំពោះ​បេសកកម្ម​របស់​ពួក​គាត់​ក្នុង​កិច្ច​ការ​ពារ​សត្វ​ព្រៃ​ និង​ព្រៃ​ឈើ​ ពី​ជន​ល្មើស​។

“​ឧបទ្ទវហេតុ​ដ៏​អកុសល​មួយ​នេះ​ ជា​ឧទាហរណ៍​មួយ​បញ្ជាក់​អំពី​​ផល​ប៉ះ​ពាល់​យ៉ាង​ធ្ងន់​ធ្ងរ​នៃ​សកម្ម​ភាព​កាប់​ឈើ​ និង​បរបាញ់​សត្វ​ព្រៃ​ខុស​ច្បាប់​ទៅ​លើ​ជីវៈ​ចម្រុះ​ និង​មនុស្ស​ ហើយ​សកម្ម​ភាព​ខុស​ច្បាប់​ទាំង​នេះ​ត្រូវ​តែ​បញ្ឈប់​។” នេះ​ជា​ប្រសាសន៍​របស់​លោក សេង ទៀក នាយក​អង្គការ WWF-កម្ពុជា​។ លោក​ក៏​បាន​បន្ថែម​ទៀត​ថា​ “យើង​សូម​អំពាវ​នាវ​ឱ្យ​មាន​ការ​ស៊ើប​អង្កេត និង​ចាប់​ខ្លួន​ជន​ល្មើស​ នាំ​មក​តុលាការ​។ អង្គ​ការ​ WWF-កម្ពុជា នៅ​តែ​ប្តេជ្ញា​យ៉ាង​មុត​មាំ​ ដើម្បី​សហការណ៍​យ៉ាង​ជិត​ស្និត​ជាមួយ​រាជ​រដ្ឋា​ភិបាល​ដើម្បី​ធានា​ថា​ឧទ្យានុរក្ស​ទទួល​បាន​ចំណេះដឹង​ និង​ជំនាញ​គ្រប់​គ្រាន់​ ហើយ​អាច​រក្សា​សុវត្ថិ​ភាព​បាន​ក្នុង​ពេល​បំពេញ​ការ​ងារ​ ព្រម​ទាំង​ចូល​រួម​គាំ​ទ្រ​ក្នុង​កិច្ច​ការ​ពារ​​កេរ្តិ៍​ដំណែល​ធម្ម​ជាតិ​របស់​​ប្រទេស​កម្ពុជា​។”

“ក្រុម​ឧទ្យានុរក្ស​របស់​យើង​ដើរ​តួនាទី​សំខាន់​ក្នុង​ការ​អភិរក្ស​​ព្រៃ​ឈើ​ និង​សត្វ​ព្រៃ​របស់​យើង​ ប៉ុន្តែ​ពួក​គាត់​ប្រឈម​ការ​គម្រាម​កំហែង​ឥតឈប់​ឈរ​ពី​សំណាក់​ជន​បរ​បាញ់​សត្វ​ព្រៃ​ និង​កាប់​ព្រៃ​ឈើ​ខុស​ច្បាប់​។ យើង​ទាំង​អស់​គ្នា​ពិត​ជា​បារម្ភ​ណាស់​ចំពោះ​ឧបទ្ទវហេតុ​ដែល​បាន​កើត​ឡើង​ថ្មី​ៗ​នេះ​ ហើយ​ករណី​ដែល​បាន​កើត​ឡើង​នេះ​កំពុង​ស្ថិត​ក្នុង​ការ​ស៊ើប​អង្កេត ហើយ​ជន​ល្មើស​នឹង​ត្រូវ​ចាប់​នាំ​មក​កាត់​ទោស​ក្នុង​ពេល​ឆាប់​ៗ​នេះ​។” នេះ​ជា​ប្រសាសន៍​របស់​លោក​ កែវ​ សុភ័ក្រ​ ប្រធាន​មន្ទីរ​បរិស្ថាន​ខេត្ត​មណ្ឌល​គិរី​។ លោក​ក៏​បាន​បន្ត​ថា​ គ្មាន​អ្វី​អាច​សង​ចំពោះ​ពលិកម្ម​ដែល​ឧទ្យានុរក្ស​បាន​លះ​បង់​ក្នុង​កិច្ចការ​ពារ​ព្រៃ​ឈើ​ និង​សត្វ​ព្រៃ​បាន​ឡើយ​ ដូច្នេះ​ហើយ​ យើង​សូម​សំណូម​ពរ​រាល់​ដៃ​គូ​ពាក់​ព័ន្ធ​នានា​ ឱ្យ​ជួយ​គាំ​ទ្រ​ក្នុង​ការ​ចាត់​វិធាន​ការ​បន្ទាន់​នានា​ដើម្បី​ជួយ​សម្រួល​ដល់​ស្ថានភាព​ជី​វិត​ និង​ការ​ងារ​របស់​ឧទ្យានុរក្ស​។

គួរ​ឱ្យ​កត់​ចំណាំ​ផង​ដែរ​ថា នេះ​មិន​មែន​ជា​លើក​ទី​មួយ​ទេ​ដែល​ហេតុ​ការ​បែប​នេះ​កើត​មាន​ឡើង​រវាង​ឧ​ទ្យានុរក្ស និង​អ្នក​កាប់​ព្រៃឈើ​ និង​បរបាញ់​សត្វ​ព្រៃ​ខុស​ច្បាប់​។ ករណី​បែប​នេះ​ ធ្លាប់​កើត​មាន​នៅ​ដើម​ឆ្នាំ​២០១៨ ក្នុង​ដែន​ជម្រក​សត្វ​ព្រៃ​កែវ​សីមា​ក្នុង​ខេត្ត​មណ្ឌល​គិរី ដែល​បណ្តាល​ឱ្យ​ មន្ត្រី​យោធា​ម្នាក់ ឧទ្យានុរក្ស​ម្នាក់ និង​បុគ្គលិក​ម្នាក់​របស់​អង្គ​ការសហគមអភិរក្ស​សត្វ​ព្រៃ (WCS) ស្លាប់​ ក្នុង​ពេល​ចុះ​ល្បាត​ព្រៃ​។ បន្ថែម​លើ​នេះ​ទៀត ករណី​មួយ​ទៀត​ដែល​បាន​កើត​ឡើង​ក្នុង​ព្រៃ​ការ​ពារ​ខេត្ត​ព្រះ​វិហារ នា​ចុង​ឆ្នាំ​២០១៥ បាន​បណ្តាល​ឱ្យ​ឧទ្យានុរក្ស​ការ​ពារ​សត្វ​ព្រៃ​ចំនួន​ពីរ​នាក់​ស្លាប់​បាត់​បង់​ជីវិត​ ពេល​កំពុង​ចុះ​ល្បាត​។

**សម្រាប់​ព័ត៌​មាន​បន្ថែម​ សូម​ទំនាក់​ទំនង៖**

លោក​ អ៊ុន​ ចក្រី​ ប្រធាន​ទំនាក់​ទំនង​ព័ត៌​មាន​ នៃ​អង្គ​ការ WWF-កម្ពុជា​

+855 17 234 555

un.chakrey@wwfgreatermekong.org

**អំពី​អង្គ​ការ​ WWF-កម្ពុជា​**

អង្គ​ការ​ WWF​ បាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ដែល​ជា​ផ្នែក​មួយ​នៃ​អង្គ​ការ WWF ក្នុង​មហា​តំបន់​ទន្លេ​មេ​គង្គ​។ បេសកកម្ម​របស់​អង្គ​ការ WWF គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវ​ចម្រុះ​ដ៏​សម្បូរ​បែប​នៅ​ក្នុង​ព្រះ​រាជា​ណា​ចក្រកម្ពុជា​។ អង្គ​ការ​ WWF-កម្ពុជា​ នឹង​ជម្រុញ​ឱ្យ​​មាន​ឱ​កាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូ​ល​ដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។​ សម្រាប់​ព័ត៌​មាន​លំ​អិត​សូម​ចូល​ទៅ​កាន់​គេហទំព័រ​របស់​អង្គ​ការ​ WWF-កម្ពុជា៖​ www.cambodia.panda.org